送表弟程六知楚州
作者：蘇軾
朝代：宋

paragraphs: 炯炯明珠照雙璧，當年三老蘇程石。
里人下道避鳩杖，刺史迎門倒鳬舄。
我時與子皆兒童，狂走從人覓梨栗。
健如黄犢不可恃，隙過白駒那暇惜。
醴泉寺古垂橘柚，石頭山高暗松櫟。
諸孫相逢萬里外，一笑未解千憂集。
子方得郡古山陽，老手生風謝刀筆。
我正含毫紫微閣，病眼昏花困書檄。
莫教印綬繫餘年，去掃墳墓當有日。
功成頭白早歸來，共藉梨花作寒食。